О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење Закона о потврђивању Oквирног споразума о зајму LD 2079 (2021) између Банке за развој Савета Европе и Републике Србије за пројектни зајам - Универзитетскa инфраструктурa, који је потписан у Београду 26. новембра 2021. године и у Паризу 23. новембра 2021. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2021. годину („Службени гласник РС”, бр. 149/20, 40/21 и 100/21), у члану 3, одобрено је задуживање код Банке за развој Савета Европе за спровођење Пројектa унапређења универзитетског образовања, у износу до 95.000.000 евра, а који се односи за пројектни зајам - Универзитетскa инфраструктурa (у даљем тексту: Пројекат).

Како би се обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење зајма за делимично финансирање Пројекта, у износу дo 95.000.000 евра, који је Административни савет Банке одобрио 19. марта 2021. године.

Општи циљ предложеног пројекта је побољшање и јачање капацитета универзитетског образовања кроз капитална улагања у универзитетску инфраструктуру државних универзитета у Републици Србији.

Посебни циљеви Пројекта укључују следеће:

• изградњу, доградњу и опремање државних универзитетских објеката, укључујући изградњу нових зграда и реконструкцију постојећих објеката. Пројекат обухвата шест потпројеката за објекте оријентационе површине од око 90.600 m²;

• побољшање квалитета образовања и услова за учење за више од 13.000 студената;

• примену савремених стандарда одрживе изградње и рада универзитетских центара Републике Србије;

• рехабилитацију постојећих објеката ради побољшања сигурности и енергетске ефикасности и рационализацију оперативних трошкова.

Приоритетни потпројекти који ће се суфинансирати у оквиру предложеног пројекта се налазе у Београду и обухватају уметничке и техничке школе и факултете, како следи:

- Факултет музичке уметности - изградња и опремање новог објекта за музичку академију и уметнички плес (балет);

- Факултет примењених уметности - изградња и опремање нових објеката;

- Факултет ликовних уметности - реконструкција и опремање пет постојећих објеката и изградња два нова објекта;

- Кампус техничких факултета - проширење Електротехничког факултета, изградња заједничких објеката кампуса, санација постојећих зграда и опреме;

- Факултети за географију и безбедност - изградња и опремање нове зграде; и

- Биолошки факултет - изградња и опремање нове зграде.

Крајњи корисници пројекта су студенти Универзитета у Београду, односно преко 13.000 студената изабраних факултета за потпројекте од око 100.000 активних студената Универзитета у Београду.

Укупни трошкови Пројекта процењују се на 155,2 милиона евра, укључујући и зајам Банке од 95 милиона евра који чини 61% укупне вредности Пројекта. Дата прелиминарна процена трошкова може бити премашена због неочекиваних радова и/или повећања јединичних цена.

Из зајма Банке финансирају се радови, опрема и одређене услуге, док Република Србија финансира одређене услуге, грађевинске дозволе, административне таксе, комуналну инфраструктуру (водовод, канализацију, електроинсталације) и земљиште, као и друге неновчане доприносе.

Зајмопримац је Република Србија, док је Министарство просвете, науке и технолошког развоја (МПНТР) одговорно за спровођење Пројекта и делује као тело одговорно за спровођење Пројекта, док ће Канцеларија за управљање јавним улагањима (КУЈУ) имати улогу јединице за спровођење Пројекта тј. биће ангажована на спровођењу Пројекта, укључујући, али не ограничавајући се на набавке, управљање радом консултаната, финансијско управљање (рачуноводство и плаћања), извештавање, евалуацију, надзор и контролу, а све у складу са споразумом између МПНТР и КУЈУ. Саговорник за координацију пројекта из КУЈУ биће координатор Пројекта, који ће координирати пројектним активностима између свих заинтересованих страна у Републици Србији.

Потенцијални социјални утицај планираних инвестиција је висок, јер ће имати значајне позитивне ефекте на отварање образовних могућности за студенте. Допринеће спровођењу образовних стратегија које је донела Влада и смањењу елитистичког карактера високог образовања пружајући приступ високом образовању свим студентима.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Пројекта: МПНТР;

- јединица за спровођење Пројекта: КУЈУ;

- износ задужења: 95.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- подношење захтева за исплату прве транше у року од 12 месеци након потписивања оквирног споразума о зајму;

- износ прве транше зајма не сме бити већи од 25% укупног износа зајма;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2026. године, а период реализације Пројекта је предвиђен у периоду од 2021. до 2026. године;

- зајам се реализује у најмање две транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлачењу транше.

Приступна накнада и накнада за ангажовање средстава (провизија на неповучена средства) се не плаћају, а зајмопримац може захтевати и превремену отплату зајма.

Предложени Пројекат је у складу са политиком еколошке и социјалне заштите Банке и важећим националним и европским стандардима, јер се односи на управљање еколошким и социјалним ризицима.

Поред смањења трошкова за енергију, као последице побољшања постојећих објеката, односно високе енергетске ефикасности нових зграда, сви потпројекти санације значајно ће смањити будуће трошкове одржавања нових и реконструисаних зграда.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Oквирног споразума о зајму LD 2079 (2021) између Банке за развој Савета Европе и Републике Србије за пројектни зајам - Универзитетскa инфраструктурa, који је потписан у Београду 26. новембра 2021. године и у Паризу 23. новембра 2021. године, у оригиналу на енглеском језику.

Одредба члана 2. Предлога закона садржи текст Oквирног споразума о зајму LD 2079 (2021) између Банке за развој Савета Европе и Републике Србије за пројектни зајам - Универзитетскa инфраструктурa, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.